太行
作者：司馬光
朝代：宋

paragraphs: 象帝胚渾散，愚公轍跡開。
横行四極外，蟠據九河隈。
岪鬰天閽近，峥嶸地軸回。
陽崖明草樹，陰壑轉風雷。
波沓羣峰涌，雲奔峭壁來。
猿巖垂磊落，龍窟鬭喧豗。
噴雨驚湍灑，跳壘巨石頽。
平途憂屐折，跬步戒輪摧。
覆頂千春雪，緣潭萬古苔。
谷盤容國士，髓裂餌仙才。
晉市飛樵札，燕郊落燒煤。
棋圖分冀野，蟻壤認叢臺。
在昔王塗塞，嘗聞霸略恢。
嚴關陰伏甲，間道夜銜枚。
挾詐揮金斗，貪功襲墨縗。
戰場空爝火，京觀悉蒿萊。
險易曾何變，興亡只可哀。
隆平方恃德，襟带自崔嵬。